Et par fra Vamdrup vil ikke ændre livsstil. Luksusfældens eksperter kommer på en hård opgave i aften.

I Vamdrup ved Kolding har 24-årige Dani netop sagt sit job op hos Hjem-Is, da han ikke brød sig om arbejdstiderne. Så vil han hellere være på offentlig forsørgelse. Hans kæreste, Michelle, går hjemme med datteren Stella på 10 måneder. Michelle skal snart i lære, men har ikke lige fået søgt nogen elevpladser endnu.

Luksusfældens eksperter, Carsten Linnemann og Mette Reismann sætter hårdt ind fra starten, da Carsten tvinger Dani til at ringe til sin arbejdsgiver, sige undskyld for at have sagt op midt i en vagt og bede om at få en chance til. Noget Dani vægrer sig ved.

Skylder over 300.000 kroner

Parret skylder over 300.000 kroner væk, betaler langt fra af på det hele, men prioriterer at bruge 40.000 om året på fastfood og energidrik.

For at få sat gang i oprydningen i parrets gæld og ikke mindst de ubetalte regninger, der er løbet op i 16.000 kroner, beder eksperterne blandt andet Michelle og Dani om at sælge deres telefoner. Det nægter de. Ligesom de også nægter at skulle sig af med deres hunde, der indtil videre har kostet dem 60.000 alene i dyrlægeregninger.

Det lader til, at parret er uvillige til at ændre livsstil og og tage ansvar som forældre. Men kan eksperterne få dem på bedre tanker?

Få svaret i Luksusfælden i aften klokken 20 på TV3.